PMIndiaData/PMIndiaSum huggingface dataset:
पंतप्रधानांनी केले  नागरी विकास प्रकल्पाचे उद्घाटन, इंदौरमध्ये पंतप्रधानांच्या  हस्ते स्वच्छ सर्वेक्षण पुरस्कार  प्रदान

पंतप्रधान नरेंद्र मोदी यांनी आज राज्यातील विविध ठिकाणी नागरी विकास प्रकल्पाचे उदघाटन केले. यामध्ये प्रधानमंत्री आवास योजना, शहरी पेयजल पुरवठा योजना, शहरी घनकचरा व्यवस्थापन, शहरी स्वच्छता, शहरी वाहतूक व शहरी लँडस्केप प्रकल्प या योजनांचा समावेश आहे. इंदोर येथे एका कार्यक्रमात त्यांनी स्वच्छ सर्वेक्षण -2018 पुरस्कार ही वितरीत केले आणि स्वच्छ सर्वेक्षण -2018 च्या निकालाच्या डॅशबोर्डची सुरुवात केली. या प्रसंगी एका मोठ्या समारंभास संबोधित करताना पंतप्रधानांनी सांगितले की, ‘स्वच्छ भारत’ हे महात्मा गांधी यांचे स्वप्न होते आणि आता तो 125 कोटी भारतीयांचे संकल्प बनला असल्याचे ही ते म्हणाले. संपूर्ण देश इंदोर शहराकडून स्वच्छतेची प्रेरणा घेऊ शकेल, ज्याला भारतातील सर्वात स्वच्छ शहर म्हणून सन्मानित करण्यात आले आहे. त्यांनी झारखंड, महाराष्ट्र आणि छत्तीसगढ या देशाच्या तीन शहरांचे देखील उत्कृष्ठ स्वच्छतेसाठी कौतुक केले. त्यांनी देशातील विविध राज्यांनी स्वच्छतेत केलेल्या प्रगती बद्दल माहिती सांगितली. पुढील वर्षी आपल्या 150 व्या जयंतीनिमित्त महात्मा गांधींचे हे स्वप्न सत्यात उतरेल असा विश्वासही त्यांनी व्यक्त केला. भारतामध्ये शहरी पायाभूत सुविधांच्या आधुनिकीकरणासाठी केंद्र सरकार कशाप्रकारे काम करत आहे, या संबंधी पंतप्रधान बोलत होते. स्वच्छ भारत अभियाना व्यतिरिक्त, त्यांनी प्रधान मंत्री आवास योजना (शहरी), स्मार्ट सिटी मिशन, एएमआरयूटी, आणि दीनदयाळ उपाध्याय राष्ट्रीय शहरी जीविका मिशनचा उल्लेख केला. काही दिवसांपूर्वी नूतन रायपूरमध्ये भारताच्या पहिल्या स्मार्ट सिटीमध्ये एकात्मिक कमांड आणि कंट्रोल सेंटरचे उद्घाटन त्यांनी केले होते. मध्यप्रदेशातील सात शहरांमध्येही अशीच कार्यवाही सुरू आहे, असेही ते म्हणाले. मध्यप्रदेशमधील विविध नागरी विकास उपक्रमात प्रगती करण्याच्या प्रक्रियेबद्दल त्यांनी सविस्तर माहिती दिली. त्यांनी सांगितले की, आज उद्घाटन गृहनिर्माण प्रकल्प माध्यमातून, एक लाख पेक्षा अधिक बेघर लोकांना मध्य प्रदेशात स्वत:चे घर मिळाले आहे. भारत सरकार वर्ष 2022 पर्यंत सर्वांना घरे उपलब्ध करून देण्याच्या दृष्टीकोनातून काम करत आहे. त्यांनी सांगितले की, गेल्या चार वर्षांत जवळजवळ 1.15 कोटी घरे बांधण्यात आली आहेत आणि 2 कोटी पेक्षा अधिक घरे निर्मिती प्रक्रियेत आहेत जे वर्ष २०२२ पर्यंत पूर्ण करण्याच्या लक्ष्यांतर्गत आहेत.ते पुढे म्हणाले की, प्रधान मंत्री गृह योजनाही रोजगार निर्मिती आणि महिला सक्षमीकरणाचे साधन बनत आहे. पंतप्रधानांनी विकासाच्या इतर क्षेत्रातील प्रगती विषयी माहिती सांगितले.
जम्मू आणि काश्मीरसाठी पंतप्रधानांच्या विकास पॅकेज 2015 अंतर्गत पाकव्याप्त जम्मू आणि काश्मीर आणि छांब मधल्या विस्थापित कुटुंबांसाठी मंत्रिमंडळाने 30.11.2016 रोजी मंजूर केलेल्या पुनर्वसन पॅकेजमधे 5,300 विस्थापित कुटुंबांचा समावेश करायला केंद्रीय मंत्रिमंडळाची मंजूरी

जम्मू आणि काश्मीरसाठी पंतप्रधानांच्या विकास पॅकेज 2015 अंतर्गत पाकव्याप्त जम्मू आणि काश्मीर आणि छांब मधल्या विस्थापित कुटुंबांसाठी मंत्रिमंडळाने 30.11.2016 रोजी मंजूर केलेल्या पुनर्वसन पॅकेजमधे 5,300 विस्थापित कुटुंबांचा समावेश करायला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने मंजूरी दिली. या विस्थापित कुटुंबांनी जम्मू आणि काश्मीर मधून बाहेर जाण्याचा निर्णय सुरुवातीला घेतला होता, मात्र नंतर ते जम्मू आणि काश्मीरमध्ये स्थायिक झाले होते. लाभ: या मंजूरीमुळे ही विस्थापित कुटुंब सध्याच्या योजने अंतर्गत साडेपाच लाख रुपये आर्थिक सहाय्य मिळण्यास पात्र ठरतील, तसेच त्यांना कायम स्वरुपी उत्पन्न देखील मिळेल. जम्मू आणि काश्मीर मधे 1947 साली पाकिस्तानी संग्रामात 31,619 कुटुंबांनी पाकव्याप्त जम्मू आणि काश्मीरमधून जम्मू आणि काश्मीरमध्ये स्थलांतर केले होते. त्यापैकी 26,319 कुटुंब जम्मू आणि काश्मीरमध्ये स्थायिक झाली तर 5,300 कुटुंबांनी सुरुवातीला देशाच्या अन्य भागात जाण्याचा निर्णय घेतला होता. पुढे 1965 आणि 1971 च्या भारत-पाक युद्धादरम्यान छांब नियाबात परिसरातून आणखी 10,065 कुटुंब विस्थापित झाली यापैकी 3,500 कुटुंब 1965 च्या युद्धादरम्यान तर 6,565 कुटुंब 1671 च्या युद्धादरम्यान विस्थापित झाली. केंद्रीय मंत्रिमंडळाने 30.11.2016 रोजी मंजूरी दिलेल्या पॅकेज अंतर्गत 36,384 विस्थापित कुटुंबांना सामावून घेण्यात आले. यापैकी 26,319 कुटुंब पाक व्याप्त जम्मू-काश्मीरमधून, तर 10,065 छांब नियाबात परिसरातून विस्थापित झाली होती. पाक व्याप्त जम्मू-काश्मीरमधील 5,300 कुटुंब ज्यांनी देशाच्या अन्य भागात जाण्याचा निर्णय सुरुवातीला घेतला होता. त्यांचा या पॅकेज मध्ये समावेश करण्यात आला नव्हता. आता या कुटुंबांचा या पॅकेजमध्ये समावेश करण्यात आला आहे.
ग्लासगो येथे कॉप-26 शिखर परिषदेमध्ये  ‘स्वच्छ तंत्रज्ञान नवोन्मेष आणि वापराला गती’ या विषयावर आयोजित सत्रात पंतप्रधानांचे भाषण

महामहिम नमस्कार ! आज ‘वन सन, वन वर्ल्ड, वन ग्रीड’ चा प्रारंभ करताना तुम्हा सर्वांचे स्वागत आहे. ‘ वन सन, वन वर्ल्ड, वन ग्रीड’ या माझ्या मनात अनेक वर्षांपासून असलेल्या संकल्पनेला आज आंतरराष्ट्रीय सौर आघाडी आणि यूकेच्या ग्रीन ग्रीड उपक्रमामुळे एक ठोस रुप मिळाले आहे. महामहिम, औद्योगिक क्रांतीला जीवाश्म इंधनांमुळे उर्जा मिळाली होती. जीवाश्म इंधनांच्या वापरामुळे एकीकडे अनेक देश समृद्ध झाले खरे पण आपली पृथ्वी, आपल्या पर्यावरणाने समृद्धी गमावली आहे. जीवाश्म इंधनाच्या चढाओढीमुळे भौगोलिक- राजकीय तणाव देखील निर्माण झाले. आज तंत्रज्ञानाने आपल्याला एक चांगला पर्याय दिला आहे. महामहिम, आपल्याकडे हजारो वर्षांपूर्वी सूर्योपनिषदामध्ये सांगितले गेले आहे, ‘सूर्याद् भवन्ति भूतानि, सूर्येण पालितानि तु’ अर्थात सर्व काही सूर्यापासूनच उत्पन्न झाले आहे. सर्वांच्या उर्जेचा स्रोत सूर्य आहे आणि सूर्याच्या उर्जेमुळेच सर्वांचे पालनपोषण होत आहे. पृथ्वीवर ज्यावेळी जीवन निर्माण झाले त्यावेळेपासूनच सर्व प्राण्यांचे जीवनचक्र, त्यांची दिनचर्या, सूर्योदय आणि सूर्यास्ताशी संबंधित राहिले आहे. जोपर्यंत हा नैसर्गिक संबंध टिकून होता तोपर्यंत आपला ग्रह देखील निरोगी होता. मात्र, आधुनिक काळात मनुष्याने सूर्याद्वारे स्थापित चक्राच्या पुढे जाण्याच्या चढाओढीमध्ये नैसर्गिक संतुलन बिघडवले आणि आपल्या पर्यावरणाची खूप मोठी हानी देखील केली. जर आपल्याला निसर्गाशी संतुलित जीवनाचा संबंध प्रस्थापित करायचा असेल तर त्याचा मार्ग आपल्या सूर्याद्वारेच उजळला जाईल. मानवतेच्या भवितव्याचे संरक्षण करण्यासाठी आपल्याला पुन्हा एकदा सूर्यासोबत वाटचाल करावी लागेल. महामहिम, मानवजमातीकडून संपूर्ण वर्षभर जितक्या उर्जेचा वापर होत असतो तितकी उर्जा सूर्य एका तासात पृथ्वीला देत असतो आणि ही अगणित उर्जा पूर्णपणे स्वच्छ आहे, शाश्वत आहे. यामध्ये केवळ एकच समस्या आहे आणि ते म्हणजे सौर उर्जा केवळ दिवसाच उपलब्ध असते आणि हवामानावर देखील ती अवलंबून असते. ‘वन सन, वन वर्ल्ड, वन ग्रीड’ हा याच समस्येवरील तोडगा आहे. एका विश्वव्यापी ग्रीडमधून सर्व ठिकाणी कोणत्याही वेळी स्वच्छ उर्जा मिळत राहील. यामुळे साठवणुकीची गरज देखील कमी होईल आणि सौर उर्जा प्रकल्पांच्या उपयुक्ततेत देखील वाढ होईल. या रचनात्मक उपक्रमामुळे कर्ब पद भार आणि उर्जेचा खप कमी होईलच पण वेगवेगळ्या प्रदेशांदरम्यान आणि देशांदरम्यान सहकार्याची नवी दालने खुली होतील. वन सन, वन वर्ल्ड, वन ग्रीड आणि ग्रीन ग्रीड उपक्रमांच्या सामंजस्यामुळे एका संयुक्त आणि सशक्त वैश्विक ग्रीडची निर्मिती होऊ शकेल. आमची अंतराळ संस्था इस्रो जगाला एक सौर कॅल्क्युलेटर ऍप्लिकेशन देणार आहे अशी माहिती मी आज देत आहे. या कॅल्क्युलेटरने, उपग्रहांनी पाठवलेल्या माहितीच्या आधारे जगातील कोणत्याही भागाच्या सौर उर्जा क्षमतेचे मोजमाप करता येणार आहे. या ऍप्लिकेशनमुळे सौर प्रकल्पांचे स्थान निश्चित करण्यामध्ये मदत मिळणार आहे आणि यामुळे ‘ वन सन, वन वर्ल्ड, वन ग्रीड’ ला देखील बळकटी मिळेल. महामहिम, मी पुन्हा एकदा आयएसएचे अभिनंदन करतो आणि माझे मित्र बोरिस यांना त्यांच्या सहकार्याबद्दल खूप खूप धन्यवाद देतो. मी इतर सर्व देशांच्या नेत्यांच्या उपस्थितीबद्दल त्यांचे मनापासून आभार मानतो. धन्यवाद!
पंतप्रधानांचे आज संयुक्त राष्ट्र संघात ‘वाळवंटीकरण व जमिनीचे निकृष्टीकरण आणि दुष्काळ’ या विषयावर उच्च स्तरीय बैठकीत व्हिडिओ कॉन्फरन्सिंगच्या माध्यमातून बीजभाषण

पंतप्रधान नरेंद्र मोदींनी आज संयुक्त राष्ट्र संघात 'वाळवंटीकरण व जमिनीचे निकृष्टीकरण आणि दुष्काळ' या विषयावर उच्च स्तरीय बैठकीत व्हिडिओ कॉन्फरन्सिंगच्या माध्यमातून मुख्य भाषण केले. संयुक्त राष्ट्र संघात वाळवंटीकरणाशी लढा यासंदर्भातील कॉन्फरन्स ऑफ पार्टीजच्या (UNCCD) चौदाव्या सत्रात या परिषदेचे अध्यक्ष या नात्याने पंतप्रधानांनी उद्घाटन सत्रात भाषण केले. जमीन ही सर्व जीव आणि रोजगार यांचा मूलभूत आधार आहे असे सांगत मोदी यांनी जमीन आणि संसाधनांवरील प्रचंड भार कमी करण्याचे आवाहन केले. आपल्यापुढे भरपूर काम आहे पण आपण ते नक्कीच पार पाडू, आपण सर्वजण मिळून ते पार पाडू, अशी खात्री पंतप्रधानांनी दिली. जमिनीचे निकृष्टीकरण रोखण्याच्या दृष्टीने भारताने केलेल्या उपाययोजनांची माहिती पंतप्रधानांनी यावेळी दिली. जमीन नापीक होण्याचा मुद्दा आंतरराष्ट्रीय मंचावर आणण्यात भारताने प्रमुख भूमिका बजावल्याचे त्यांनी सांगीतले. 2019 चा दिल्ली जाहीरनाम्याने जमिनीवरील काम आणि त्याचे मार्ग यासंदर्भात महत्वाचे आवाहन केल्याचे असे सांगत त्यांनी लिंग समभाव आधारित प्रकल्प असण्यावर भर दिला. भारतात गेल्या दहा वर्षापासून जंगल आच्छादनात जवळपास तीन दशलक्ष हेक्टर वाढ झाली आहे. यामुळे देशाच्या एकूण क्षेत्रफळापैकी एक चतुर्थांश क्षेत्रफळ जंगलांनी झाकले गेले आहे असेही पंतप्रधानांनी नमूद केले. जमिनीच्या निकृष्टीकरणाबाबतीत राष्ट्रीय कटिबद्धता निर्माण करण्याच्या दृष्टीने भारत योग्य मार्गावर आहे असे मोदींनी सांगितले. “वर्ष 2030 पर्यंत आम्ही 26 दशलक्ष हेक्टर निकृष्ट जमीन कसदार करण्याच्या दृष्टीने काम करत आहोत यामुळे 2.5 ते 3 अब्ज टन कार्बन डाय-ऑक्साइड एवढा अतिरिक्त कार्बन कमी करण्याच्या दृष्टीने भारत कटिबद्ध आहे.” असे पंतप्रधानांनी सांगितले. गुजरातमधील कच्छच्या रणातील बन्नी विभागाचे उदाहरण देत पंतप्रधानांनी जमिनीचा कस पुन्हा मिळवून उत्तम मृदा-आरोग्य, जमिनीची सुपीकता, अन्नसुरक्षा आणि सुधारलेल्या रोजगार संधी यांचे योग्य चक्र सुरू कसे होते ते सांगितले. बन्नी भागात गवताळ प्रदेशात वाढ करून जमिनीचा कस पुन्हा मिळवण्यात आला ज्यामुळे जमिनीच्या निकृष्टतेवर मात करत ग्रामीण काम धंद्यांना चालना मिळून पशुपालनातून रोजगार संधी निर्माण झाल्या. याच प्रकारे जमिनीचा कस मिळवण्यासाठी परिणामकारक मार्ग अवलंबल्याने त्यासाठी स्वदेशी तंत्रांचा उपयोग करणे आवश्यक आहे असे पंतप्रधानांनी सांगितले. दक्षिण-दक्षिण सहकार्य या उद्देशाने भारत विकसनशील देशांना जमीन सुपीक करण्यासंबंधातील धोरणे ठरविण्यात मदत करत आहे. जमिनीच्या निकृष्टीकरणासंदर्भात वैज्ञानिक दृष्टिकोन रुजवण्यासाठी भारतात सेंटर ऑफ एक्सलन्स पद्धती निर्माण केल्याचे पंतप्रधानांनी सांगितले. “मानवी कृत्यांमुळे जमिनीची झालेली हानी भरून काढणे ही मानव समाजापुढील सामुदायिक जबाबदारी आहे. आपला ग्रह पुढील पिढ्यांसाठी सुरक्षित ठेवणे हे आपले कर्तव्य आहे,” असे पंतप्रधान म्हणाले.
जल स्रोतांच्या व्यवस्थापन क्षेत्रात द्विपक्षीय सहकार्यासाठी भारत आणि नेदरलँड्स  यांच्यात सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने जलसंपदा, नदी विकास आणि गंगा पुनरुज्जीवन मंत्रालय आणि नेदरलँड्सच्या पर्यावरण विभागादरम्यान जल स्रोतांच्या व्यवस्थापन क्षेत्रात द्विपक्षीय सहकार्यासाठी सामंजस्य कराराला मंजुरी दिली आहे. उभय सरकारांनी अभ्यास दौरे, चर्चासत्र, परिषदा आणि बैठकांचे आयोजन करून जलसंपदा क्षेत्रातील अनुभवांचे आदान-प्रदान करून राष्ट्रीय, प्रादेशिक आणि आंतरराष्ट्रीय स्तरावर सहकार्य वाढवण्यासाठी काम करावे हा या कराराचा उद्देश आहे. या कराराच्या अंमलबजावणी दरम्यान हाती घेण्यात येणाऱ्या उपक्रमांवर देखरेख ठेवण्यासाठी संयुक्त कृती गट स्थापन केला जाणार आहे. या द्विपक्षीय सहकार्यामुळे केंद्र आणि राज्य सरकारी संस्थांची संस्थात्मक आणि तांत्रिक क्षमता वाढण्यास मदत होईल.
जर्मनीच्या चॅन्सेलरपदी सलग चौथ्यांदा निवडून आल्याबद्दल अंजेला मर्केल यांचे पंतप्रधानांकडून अभिनंदन

जर्मनीच्या चॅन्सेलरपदाची सूत्रे सलग चौथ्यांदा हाती घेतल्याबद्दल पंतप्रधान नरेंद्र मोदी यांनी अँजेला मर्केल यांचे दूरध्वनीवरुन अभिनंदन केले आहे. चॅन्सेलर मर्केल यांनी जर्मनीला इतक्या वर्षात दिलेल्या भक्कम आणि कणखर नेतृत्वाची पंतप्रधानांनी तारीफ केली. त्यांच्या नेतृत्व काळात युरोपातील महत्वाच्या निर्णयांमध्ये जर्मनीने बजावलेल्या भूमिकेंचेही पंतप्रधांनी कौतुक केले. चॅन्सेलर मर्केल यांच्या नेतृत्वकाळात भारत-जर्मन संबंध अधिक दृढ करण्यासाठी सरकार कटिबद्ध असल्याचे पंतप्रधान म्हणाले. येत्या 22 ते 26 मार्चला, जर्मनीचे राष्ट्राध्यक्ष फ्रॅन्क वॉल्टर स्टेनमिअर भारत दौऱ्यावर येत असून, त्यांचे स्वागत करण्यात आपण उत्सुक असल्याचेही पंतप्रधानांनी यावेळी सांगितले.
दुर्गामातेच्या तिसऱ्या रुपातील माता  चंद्रघंटेला  पंतप्रधानांनी केले वंदन

पंतप्रधान नरेंद्र मोदी यांनी नवरात्रीतील दुर्गा मातेचे तिसरे रूप असलेल्या चंद्रघंटा देवीची प्रार्थना केली आहे. श्री मोदींनी देवीची प्रार्थना (स्तुती स्तोत्र) देखील सामायिक केली आहे. आपल्या ट्विटरसंदेशामध्ये पंतप्रधान म्हणाले
ज्येष्ठ तेलुगू अभिनेते श्री यूवी कृष्णम राजू गरू यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी तेलुगू चित्रपटसृष्टीतील ज्येष्ठ व्यक्तिमत्त्व, श्री यूवी कृष्णम राजू गरू यांच्या निधनाबद्दल शोक व्यक्त केला आहे. पंतप्रधानांनी ट्विट केले; "श्री यूवी कृष्णम राजू गरू यांच्या निधनाने दु:ख झाले. येणाऱ्या पिढ्या चित्रपटातील त्यांचा लौकिक आणि सर्जनशीलता लक्षात ठेवतील. समाजसेवेतही ते अग्रेसर होते आणि एक राजकीय नेता म्हणून त्यांनी आपला ठसा उमटवला होता. त्यांच्या कुटुंबियांप्रती आणि चाहत्यांप्रती संवेदना. ओम शांती."
नीति आयोगाने आयोजित केलेल्या ‘आर्थिक धोरण – पुढील वाटचाल’ या चर्चासत्रात पंतप्रधानांनी तज्ज्ञांबरोबर केलेली चर्चा

नीति आयोगााने आयोजित केलेल्या ‘आर्थिक धोरण-पुढील वाटचाल’ या चर्चासत्रात पंतप्रधानानी आज अर्थतज्‍ज्ञ आणि इतर तज्ज्ञांबरोबर चर्चा केली. या चर्चासत्रात सहभागी झालेल्यांनी कृषी, कृषी विकास आणि रोजगारनिर्मिती, कररचना आणि जकातविषयक बाबी, शिक्षण, डिजिटल तंत्रज्ञान, गृहनिर्माण, पर्यटन, बॅंकिंग प्रशासकीय सुधारणा, माहिती आधारित धोरण आणि विकासासाठी पुढील पावले यावर चर्चा केली. चर्चासत्रात सहभागी झालेल्या विविध तज्‍ज्ञांच्या सूचनांबाबत आणि निरिक्षणांबाबत पंतप्रधानांनी त्यांचे आभार मानले. कौशल्य विकास, विकास आणि पर्यटनासारख्या क्षेत्रात नवीनतम दृष्टीकोनाची गरज त्यांनी व्यक्त केली. अर्थसंकल्प चक्राबाबत ते म्हणाले की, याचा वास्तव अर्थव्यवस्थेवर परिणाम होत असतो. आपल्या सध्याच्या अर्थसंकल्प कालगणेत मान्सून सुरु होतो तेव्हा खर्चाला अधिकृत मंजुरी मिळते. त्यामुळे मान्सूनपूर्व उत्पादक महिन्यात सरकारी उपक्रम तुलनेने संथ राहतात. हे लक्षात घेऊन यंदा लवकर अर्थसंकल्प सादर केला जाणार आहे जेणेकरुन नवी आर्थिक मान्यता मिळेल. चर्चासत्रात केंद्रीय अर्थमंत्री अरुण जेटली, नियोजन राज्यमंत्री राव इंद्रजीत सिंह, नीति आयोगाचे उपाध्यक्ष अरविंद पानगरिया आणि केंद्र सरकार तसेच नीति आयोगातले विविध अधिकारी उपस्थित होते. प्रा. प्रवीण कृष्णा, माधव चव्हाण, डॉ. गोविंद राव, नीळकंठ मिश्रा यांच्यासह विविध तज्‍ज्ञांनी या चर्चासत्रात भाग घेतला.
पोलावरम प्रकल्पाला निधीपुरवठा आणि बाह्य मदत प्रकल्पाना निधीपुरवठा करण्यात विशेष सूट देऊन आंध्र प्रदेशासाठी विशेष सहाय्य उपाययोजना

पोलावरम प्रकल्पातल्या सिंचन विषयक घटक आणि बाह्य मदत प्रकल्पाना निधीपुरवठा करण्यात विशेष सूट देऊन आंध्र प्रदेशासाठी विशेष सहाय्य उपाययोजनेला केंद्रीय मंत्रिमंडळाने मंजुरी दिली. 2015 -16 ते 2019 -20 या काळात केंद्र पुरस्कृत योजनांसाठी केंद्र आणि राज्य यांच्यात 90 :10 या प्रमाणात निधीपुरवठा केलेला असल्यास, आंध्र प्रदेशासाठी, केंद्र सरकार विशेष मदत उपाययोजना पुरवेल. 2015-2016 ते 2019-20 या काळात राज्यसरकारने स्वाक्षरी आणि वितरित केलेल्या बाह्य मदतीच्या प्रकल्पांचे कर्ज आणि व्याजाची परतफेड करून त्या भरपाईद्वारे ही विशेष मदत देण्यात येईल. पोलावरम प्रकल्पाच्या सिंचनविषयक घटकाच्या उर्वरित खर्चासाठी 100% निधीपुरवठा करण्यात येणार आहे. यामुळे आंध्र प्रदेश मधून दुसऱ्या राज्याची निर्मिती झाल्यानंतर राहिलेल्या आंध्र प्रदेशच्या आर्थिक भरभराटीला चालना मिळणार असून राज्याचा आर्थिक पाया भक्कम व्हायला मदत होणार आहे. पोलावरम प्रकल्पाला केंद्रीय निधी पुरवठा केल्याने हा प्रकल्प लवकर पूर्णत्वाला जाऊन राज्यात सिंचन क्षमता वाढून पर्यायाने जनतेला मोठी मदत होणार आहे.
खर्ची पूजानिमित्त पंतप्रधानांच्या जनतेला शुभेच्छा

पंतप्रधान नरेंद्र मोदी यांनी पवित्र खर्ची पूजेनिमित्त जनतेला विशेषत: त्रिपुराच्या जनतेला शुभेच्छा दिल्या आहेत. पंतप्रधान म्हणाले, ‘खर्ची पूजा उत्सव सुरू झाल्यानिमित्त सर्वांना विशेषत: त्रिपुराच्या जनतेला शुलेच्छा. चतुर्दश देवता सर्वांना सुख, उत्तम आरोग्य आणि समृद्धी देवो.’
भारत आणि मोरोक्को यांच्यातल्या रेल्वे क्षेत्रातल्या सहकार्य करारालाकेंद्रीय मंत्रिमंडळाची मान्यता

रेल्वे क्षेत्रातल्या वेगवेगळ्या विभागात दीर्घ कालीन सहकार्य आणि भागीदारी विकसित करण्यासाठी भारत आणि मोरक्कन नेशनल रेल्वे ऑफिस यांच्यातल्या सहकार्य कराराला, पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत पूर्वलक्षी प्रभावाने मान्यता देण्यात आली. 14 डिसेंबर 2017 ला या सहकार्य करारावर स्वाक्षऱ्या करण्यात आल्या होत्या. या सहकार्य करारामुळे या विभागात तांत्रिक सहकार्य शक्य होणार आहे – प्रशिक्षण आणि कर्मचारी विकास कर्मचारी आणि अनुभवाची देवाण घेवाण तंत्रज्ञाचे आदान प्रदान यासह परस्पर तंत्र विषयक सहकार्य, पूर्वपीठीका रेल्वे क्षेत्रात तंत्र विषयक सहकार्यासाठी रेल्वे मंत्रालयाने विविध परकीय देशांशी आणि राष्ट्रीय रेल्वेशी सामंजस्य करारांवर स्वाक्षऱ्या केल्या आहेत. अति जलद कॉरिडॉर, सध्याच्या मार्गांचा वेग वाढवणे,स्थानकांचा जागतिक दर्जाचा विकास,रेल्वे पायाभूत सुविधांचे आधुनिकीकरण या क्षेत्रात हे सहकार्य करण्यात येणार आहे. या सामंजस्य करारामुळे रेल्वे क्षेत्रात, आधुनिक विकास आणि ज्ञानाची देवाण घेवाण यासाठी भारतीय रेल्वेला एक व्यासपीठ उपलब्ध होत आहे. या सामंजस्य करारामुळे विशिष्ट तंत्रज्ञानावर आधारीत चर्चा सत्रे,कार्यशाळा आणि प्रशिक्षण, ज्ञानाची देवाण घेवाण करण्यासाठी इतर संपर्क आणि अहवाल तसेच तांत्रिक कागद पत्रांची देवाण घेवाण सुलभ होणार आहे.
ज्येष्ठ पत्रकार माधुरीबेन यांच्या निधनाबद्दल पंतप्रधानांकडून शोक व्यक्त

नवी दिल्ली, 6 जानेवारी 2023 पंतप्रधान नरेंद्र मोदी यांनी ज्येष्ठ पत्रकार माधुरीबेन यांच्या निधनाबद्दल तीव्र शोक व्यक्त केला आहे. पंतप्रधानांनी ट्विट केले आहे; “ “ચિત્રલેખા” પરિવારના મધુરીબેનના અવસાનથી દુઃખી છું. એમનું અવસાન વાચક જગત માટે મોટી ખોટ છે. સદ્ગતના આત્માની શાંતિ માટે પ્રાર્થના તથા શોકગ્રસ્ત પરિવાર અને એમના વિશાળ વાચકવર્ગને સાંત્વના…ઓમ શાંતિ !!”
2001 मध्ये संसदेवरच्या हल्ल्यात शहीद झालेल्यांना पंतप्रधानांची श्रद्धांजली

पंतप्रधान नरेंद्र मोदी यांनी 2001 मध्ये संसदेवरच्या दहशतवादी हल्ल्यात शहीद झालेल्यांना श्रद्धांजली अर्पण केली. पंतप्रधान म्हणाले, ‘2001 मध्ये आजच्याच दिवशी आपल्या संसदेवर झालेल्या भ्याड हल्ल्यात शहीद झालेल्यांच्या शौर्याला आपण वंदन करतो. त्यांनी दाखवलेल्या धैर्य आणि साहस प्रत्येक भारतीयाला प्रेरणा देत राहील.’
18 व्या आशियाई क्रीडा स्पर्धेतील पदक विजेत्यांशी पंतप्रधानांनी साधला संवाद

18 व्या आशियाई क्रीडा स्पर्धेत पदक प्राप्त करणाऱ्या खेळाडूंशी, पंतप्रधान नरेंद्र मोदी यांनी आज आपल्या निवासस्थानी संवाद साधला. पंतप्रधानांनी पदक विजेत्यांचे अभिनंदन केले आणि आपल्या अनुकरणीय कामगिरीने आशियाई क्रीडा स्पर्धेच्या इतिहासात भारतासाठी आजवरच्या सर्वोत्तम कामगिरीची नोंद केल्याबद्दल त्यांचे कौतुक केले. या पदक विजेत्यांनी आपल्या खेळामुळे भारताचा सन्मान आणि प्रतिष्ठा उंचावली आहे, असे ते म्हणाले. पदक विजेत्या खेळाडूंचे पाय यापुढेही जमिनीवर राहतील आणि प्रसिद्धी तसेच कौतुकाच्या भडीमारात खेळाकडे त्यांचे दुर्लक्ष होणार नाही, अशी अपेक्षा त्यांनी व्यक्त केली. खेळाडूंनी आपली कामगिरी उंचावण्यासाठी तंत्रज्ञानाचा वापर करावा, असे आवाहन पंतप्रधानांनी या संवादादरम्यान केले. खेळाडूंनी तंत्रज्ञानाचा वापर करत स्वत:चे कठोर मूल्यमापन करत सुधारणा करत राहिले पाहिजे तसेच स्वत:बरोबरच जगातील उत्कृष्ट खेळाडूंच्या कामगिरीचे सातत्याने विश्लेषण करत राहिले पाहिजे, असे ते म्हणाले. छोटी शहरे, ग्रामीण भाग आणि गरीब परिस्थितीतील युवा खेळाडू पुढे येऊन देशासाठी पदके प्राप्त करत आहेत, हे पाहून पंतप्रधानांनी आनंद व्यक्त केला. ग्रामीण भागात मोठी गुणवत्ता दडलेली असून आपण त्या गुणवत्तेची जोपासना केली पाहिजे, असे ते म्हणाले. एका खेळाडूला रोजच्या आयुष्यात किती संघर्षांना सामोरे जावे लागते, याची कल्पना बाहेरच्या विश्वाला नसते, असेही पंतप्रधान म्हणाले. हलाखीच्या परिस्थितीत संघर्ष करून देशासाठी पदके प्राप्त करणाऱ्या काही खेळाडूंच्या नावांचा उल्लेख करताना पंतप्रधान भावूक झाले. खेळाप्रती त्यांचे समर्पण आणि हिमतीला पंतप्रधानांनी अभिवादन केले. त्यांच्या उदाहरणातून अवघा देश प्रेरणा घेईल, असे पंतप्रधान म्हणाले. आता प्राप्त केलेल्या यशानंतर खेळाडूंनी स्वस्थ बसू नये आणि यापेक्षा मोठे यश मिळविण्यासाठी प्रयत्नशील रहावे, असे आवाहन त्यांनी केले. या पदक विजेत्यांनी नव्याने सुरुवात करणे, हेच मोठे आव्हान असल्याचे सांगत ऑलिम्पिक स्पर्धेत खेळण्याचे उद्दिष्ट साध्य करण्यासाठी त्यांनी प्रयत्नशील रहावे, असे ते म्हणाले. युवक व्यवहार आणि क्रीडा राज्यमंत्री (स्वतंत्र प्रभार) कर्नल राज्यवर्धन राठोड यावेळी उपस्थित होते. पंतप्रधानांचा दृष्टीकोन आणि केंद्र सरकारच्या उपक्रमांमुळे युवा खेळाडूंना प्रोत्साहन मिळाले आणि पदकतालिकेत भारताच्या स्थानात सुधारणा झाली, असे ते म्हणाले. इंडोनेशियामध्ये जकार्ता आणि पलेम्बँग येथे नुकत्याच झालेल्या 18 व्या आशियाई क्रीडा स्पर्धेत भारताने तब्बल 69 पदक पटकावली आहेत. यापूर्वी 2010 साली ग्वांगझू येथे झालेल्या आशियाई क्रीडा स्पर्धेत भारताने 65 पदकांची कमाई केली होती.
जालंधर  कन्टोन्मेंटच्या सर्व्हे क्र.408 येथे केंद्रीय विद्यालयाच्या बांधकामासाठी केंद्रीय विद्यालय संघटनेला संरक्षण विभागाची 7.5एकर जमीन हस्तांतरित करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने जालंधर कन्टोन्मेंटच्या सर्व्हे क्र.408 येथे केंद्रीय विद्यालय क्र. 4 च्या बांधकामासाठी केंद्रीय विद्यालय संघटनेला संरक्षण विभागाची ए-1 ची 7.5 एकर जमीन वार्षिक 1 रुपया एवढ्या नाममात्र दराने भाडेतत्वावर हस्तांतरित करायला मंजुरी दिली. पार्श्वभूमी सध्या जालंधर कन्टोन्मेंट येथील केंद्रीय विद्यालय क्र. 4, सर्व्हे क्र.408 येथे संरक्षण विभागाच्या 26 एकर भूखंडावरील एका तात्पुरत्या इमारतीत कार्यरत आहे. होती. सध्या 1346 मुले या शाळेत शिकत आहेत. केंद्रीय विद्यालयाची कायमस्वरूपी इमारत उभी राहिल्यास जालंधर कॅंटोन्मेंट आणि आसपासच्या परिसरातील मुलांना आवश्यक सुविधांसह योग्य शैक्षणिक वातावरण उपलब्ध होईल.शाळेच्या इमारतीचे बांधकाम पूर्ण झाल्यावर उर्वरित 18.5 एकर जमीन लष्कराकडे हस्तांतरित केली जाईल.
अमेरिका काँग्रेसिय शिष्टमंडळाने पंतप्रधानांची भेट घेतली

काँग्रेस वूमन नॅन्सी पेलोसी यांच्या नेतृत्वाखाली आठ सदस्य द्विपक्षीय अमेरिका काँग्रेस शिष्टमंडळाने आज पंतप्रधान नरेंद्र मोदी यांची भेट घेतली. पंतप्रधानांनी शिष्टमंडळाचे भारतात स्वागत केले. भारत आणि अमेरिकेचे संबंध अधिक वृद्धिंगत करण्यात अमेरिका काँग्रेसच्या मजबूत द्विपक्षीय पाठिंब्यांची त्यांनी प्रशंसा केली. द्विपक्षीय भागीदारी आणि परस्पर हिताच्या इतर मुद्यांवर पंतप्रधानांनी यावेळी शिष्टमंडळासोबत चर्चा केली.
सरदार सरोवर धरण पंतप्रधानांतर्फे केले राष्ट्रार्पण, डभोई इथे नर्मदा महोत्सव सांगता समारंभात पंतप्रधान सहभागी

पंतप्रधान नरेंद्र मोदी यांनी आज सरदार सरोवर धरणाचे राष्ट्रार्पण केले. यावेळी केवडिया येथे धरणापाशी प्रार्थना आणि मंत्र म्हटले गेले. पंतप्रधानांनी कोनशिलेचे अनावरणही केले. त्यानंतर पंतप्रधानांनी सरदार सरोवर धरणापासून काही अंतरावरच असलेल्या साधू बेटावर बांधकाम सुरु असलेल्या सरदार वल्लभभाई पटेल स्मृतिस्थळाला भेट दिली. या कामाच्या प्रगतीबद्दल पंतप्रधानांना माहिती देण्यात आली. डभोई इथे मोठ्या जनसभेत पंतप्रधानांनी राष्ट्रीय आदिवासी स्वातंत्र्यसैनिक संग्रहालयासाठी पायाभरणी केली. नर्मदा नदीबाबत गुजरातच्या विविध जिल्ह्यात जागरुकता निर्माण करण्यासाठी आयोजित नर्मदा महोत्सवाचा सांगता समारंभ यावेळी झाला. एवढ्या मोठ्या संख्येने जमलेला जनसमुदाय समाजात माता नर्मदे विषयी असलेला आदरभाव दर्शवत आहे, असे पंतप्रधान यावेळी म्हणाले. विश्वकर्मा जयंतीचे औचित्य साधून आपण राष्ट्र बांधणीसाठी काम करत असलेल्या सर्वांना वंदन करत असल्याचे पंतप्रधानांनी सांगितले. सरदार पटेल यांचे धरणाबाबतचे विचार पंतप्रधानांनी उद्‌धृत केले. सरदार पटेल आणि डॉ.बाबासाहेब आंबेडकर यांनी सिंचनावर खूप भर दिला होता, असे पंतप्रधानांनी सांगितले. जलस्रोतांचा अभाव हा विकासातला मोठा अडथळा आहे, असे पंतप्रधान म्हणाले. पूर्वी सीमाभागात भेट देत असताना सीमा सुरक्षा दलाच्या जवानांना पुरेसे पाणी मिळत नसल्याची आठवण त्यांनी सांगितली. सीमाभागातल्या या जवानांसाठी आम्ही नर्मदेचे पाणी आणले असल्याचे पंतप्रधानांनी सांगितले. सरदार सरोवर धरण उभारणीत गुजरातच्या संत आणि द्रष्टे यांनी मोठी भूमिका बजावली आहे. नर्मदा नदीच्या पाण्यामुळे नागरिकांच्या जीवनात परिवर्तन घडेल, असे ते म्हणाले. देशाच्या पश्चिम भागात पाण्याची टंचाई आहे, तर पूर्व भागात वीज आणि गॅसचा तुटवडा आहे. यावर मात करुन देशाला विकासाच्या नव्या उंचीवर पोहोचवण्यासाठी सरकार काम करत आहे, असे पंतप्रधानांनी सांगितले. एकतेचा पुतळा सरदार पटेलांसाठी मानवंदना ठरेल आणि पर्यटकांच्या आकर्षणाचे केंद्र ठरेल. वसाहतवादाविरुद्ध लढा दिलेल्या आदिवासी समुदायातल्या स्वातंत्र्यसैनिकांच्या आठवणींना पंतप्रधानांनी यावेळी उजाळा दिला.
महापरिनिर्वाण  दिनानिमित्त   पंतप्रधानांचे  डॉ. बाबासाहेब आंबेडकरांना अभिवादन

पंतप्रधान नरेंद्र मोदी यांनी डॉ. बाबासाहेब आंबेडकर यांच्या महापरिनिर्वाण दिनानिमित्त त्यांना अभिवादन केले. “डॉ. बाबासाहेब आंबेडकर यांच्या महापरिनिर्वाण दिनानिमित्त मी त्यांना वंदन करतो. मी मुंबईतील चैत्यभूमी येथे प्रार्थना केल्यानंतर एक वेगळे समाधान लाभले. त्या भेटीतील काही छायाचित्र शेअर करत आहे“,असे पंतप्रधानांनी सांगितले. https://twitter.com/narendramodi/status/938234707099217920/photo/1
पंतप्रधानांच्या हस्ते सूरत येथे अत्याधुनिक रुग्णालयाचे उद्‌घाटन

पंतप्रधान नरेंद्र मोदी यांच्या हस्ते आज सूरत इथल्या रसिलाबेन सेवंतीलाल शाह व्हिनस रुग्णालय या सुपर स्पेशालिटी अत्याधुनिक रुग्णालयाचे उद्‌घाटन झाले. या रुग्णालयात आयुष्मान भारत योजनेअंतर्गत उपचार दिले जाणार आहेत. याबद्दल पंतप्रधानांनी आनंद व्यक्त केला. यावेळी बोलतांना पंतप्रधान म्हणाले की, सरकार निरोगी भारताचे उदिृष्ट गाठवण्यासाठी प्रयत्न करत आहे. गरीबांसाठी सरकारने सुरु केलेल्या योजनांची त्यांनी माहिती दिली. प्रधानमंत्री सुरक्षित मातृत्व अभियान आणि इंद्रधनुष्य अभियानामुळे माता-बाल मृत्यू दर कमी होण्यात मदत झाली आहे असे पंतप्रधान म्हणाले. सरकारने जोरकसपणे राबवलेल्या स्वच्छता अभियानामुळे आज देशातल्या 97 टक्के लोकांना शौचालयाची सुविधा उपलब्ध झाली आहे. प्रतिबंधात्मक आरोग्य सुविधांवर भर देताना पंतप्रधानांनी सुदृढ आरोग्यासाठी योग आचरण्याचा सल्ला दिला. आयुष्मान भारत योजनेमुळे निरोगी भारत निर्माण होईल असा विश्वास त्यांनी व्यक्त केला. या योजनेमुळे छोट्या शहरांमध्ये नवी रुग्णालये बांधली जातील. ज्यातून आरोग्य क्षेत्रात रोजगार निर्मितीही होईल असे त्यांनी सांगितले. सर्वसामान्यांसाठी आता जनेरिक औषधे उपलब्ध असल्याचा उल्लेख त्यांनी केला. आर्थिकदृष्ट्या दुर्बळ घटकांसाठी 10 टक्के आरक्षण लागू करण्याच्या निर्णयाची अंमलबजावणी केल्याबद्दल गुजरात सरकारचे त्यांनी अभिनंदन केले.